《岸旁倒树》
宋代·刘敞

沧洲老树生几秋，斡如黑龙根紫虬。
雨水摧激势突兀，夭矫出饮沧江流。
危不见持颠不扶，萧萧生意令人愁。
岂无耕夫与过客，暂时憩尔行则休。
西风八月海水飞，枯槎昔曾凌斗牛。
恐尔漂零未终极，挂帆欲去仍回头。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。